Bumm.sk | Sólymos László: Zöld oktatási alapot hoz létre a környezetvédelmi tárca
gombaszögi villáminterjú
Bumm: Mikor járt Ön életében először és mikor utoljára a Gombaszögi-völgyben?
S.L.: Azt biztosan tudom, hogy utoljára tavaly voltam itt az 57. Országos Kulturális Ünnepségen.
Legelőször pedig másodikos vagy harmadikos gimnazista koromban jártam Gombaszögben, mert akkor kezdtem táncolni a Szőttesben. Azután pedig vagy 15 éven keresztül minden nyáron felléptem itt a Szőttes vagy az Ifjú Szivek tagjaként. Szóval, elég gyakran megfordultam errefelé, s többször jártam a cseppkőbarlangban is, amit ma is megmutattak a vendéglátók.
Bumm: Szeret Gombaszögbe járni?
S.L.: Mindig szerettem ide járni, bár, többször elmosott bennünket az eső – mert ez egy ilyen hely. Nagyon gyakran esik. Ennek ellenére mindig jól éreztük magunkat Rozsnyó környékén. Itt találkoztak rendszeresen a jelentősebb szlovákiai magyar néptánccsoportok. Ismertünk itt mindenkit. Jó volt összejárni.
Bumm: Mit szól ahhoz a munkához, amit a fiatalok vittek véghez a völgyben az eltelt fél év alatt?
S.L.: Nagyon megnyerő, amit láttam. Van még mit tenni, de szemmel látható, hogy sokat dolgoztak.
Bumm: Újra megtekintette tehát a barlangot, amely az utóbbi években az ország egyik legkevésbé látogatott cseppkőbarlangjai közé tartozik. A barlangászok elmondták, hogyan szeretnék attraktívabbá tenni ezt a természeti csodát. Mennyire látja reálisnak a terveiket?
S.L.: Elmondták, hogy a közelmúltban felfedeztek itt egy teljesen új barlangszakaszt, ami világhírűvé tehetné a Gombaszögi-cseppkőbarlangot. Mivel azonban a felfedezésre csak néhány hete került sor, ezért teljesen fel kell még térképezni azt és hatástanulmányt kell kidolgozni róla, hogy mennyi pénzbe kerülne ennek a résznek a megnyitása a széles nyilvánosság számára.
Bumm: Az oktatási tárca „iskola a természetben” címmel elindított tavaly egy programot, ami lehetővé teszi, hogy az alapiskolások természeti környezetben töltsenek el évente egy rövid időt. A kezdeményezést gyakran összekapcsolják az environmentális nevelés támogatásával. Az oktatási tárca programja azonban csak a gyerekek utazását, szállását és étkeztetését támogatja, de nem terjed ki az environmentális tevékenységekre. Várható, hogy a környezetvédelmi minisztérium is csatlakozik ennek a programnak a támogatásához valamilyen formában?
S.L.: A környezetvédelmi tárca az eddiginél nagyobb hangsúlyt akar fektetni a környezeti nevelés támogatására. Számos olyan civil szervezettel folytattunk eszmecserét, amely a környezeti nevelés terén fejti ki a tevékenységét. Mivel rendszerszintű megoldásra van szükség, ezért felmerült egy zöld oktatási alap gondolata, amely a környezetvédelmi ügynökségen belül fogunk létrehozni. Ebből a forrásból támogatjuk majd azokat a nonprofit szervezeteket, amelyek megteremtik a hatékony iskolai environmentális neveléshez szükséges segédanyagokat, tanmeneteket stb.
Bumm: Bugár Béla, a Híd elnöke a kormány megalakulása után optimista hangvételben nyilatkozott egy magyarországi médiumnak a bősi vízerőműről, amely miatt még mindig nem született megegyezés többek között a Duna vízmegosztásának mértékéről Szlovákia és Magyarország között. Történt azóta valami előrelépés ezen a téren?
S.L.: Zajlanak a tárgyalások az egyezség elérése és a pereskedés befejezése érdekében. Jelenleg ennyit tudok mondani erről a kérdésről.
Bumm: A kormány két hete Losoncon és Rimaszombatban kihelyezett ülést tartott, ahol bejelentették, hogyan akarják enyhíteni a nagy mértékű munkanélküliséggel sújtott járások problémáit. Mikorra várható a kihelyezett kormányülés-sorozatnak a folytatása a súlyos szociális helyzet miatt lemaradt többi járásban?
S.L.: Augusztus 30-án és 31-én Nagykürtösön és Poltáron lesz kihelyezett kormányülés, szeptember 13-án és 14-én pedig Nagyrőcén és Rozsnyón folytatjuk a sort. Ezen kívül lesz még egy Szobráncon és Varannón is, ahol az EU-s elnökség átvétele miatt kerültek sajnos elhalasztásra.
Bumm: Losonc és Rimaszombat esetében hozzávetőleg 150-150 millió eurós támogatások repkedtek a levegőben, majd kiderült, hogy mindkét esetben megközelítőleg 5 millió euró az az összeg, amely reálisan rendelkezésre áll...
S.L.: A hozzávetőleg ötmillió euró az az egyenes támogatás, amelyet a kormány biztosít. Ezen kívül rendelkezésre állnak az egyes szaktárcák által felügyelt EU-s alapok, valamint a megyei és helyi önkormányzatok forrásai és magántőkéből származó források is. Ezekből a forrásokból tevődnek össze a beígért támogatások, amelyeknek 80-85 %-a a kormánytól, illetve a minisztériumok által felügyelt uniós alapokból érkeznek majd.
Minden nagy mértékű munkanélküliséggel sújtott járásban megalakultak a tanácsok, amelyek a leszakadó régiók felzárkóztatásáért felelős kormánybiztossal, Antona Marcinčinnel együttműködve elkészítették, illetve elkészítik az adott járások felzárkóztatásának akciótervét, amelyet a kihelyezett kormányüléseken vitat meg és hagy jóvá a kabinet.